Arnarsetur (skáli)

Skáli Skátafélagsins Ægisbúa, Arnarsetur, stendur sunnan við svifflugvöllinn á Sandskeiði, undir Vífilsfellshlíðum, 100 metra austan við Bláfjallaveg. Nafn sitt dregur skálinn af örnefnum í nágrenninu, en talið er víst að á öldum áður hafi Ernir átt sér bæli á þessum slóðum. Skálinn er að grunnflatarmáli 86 fm auk svefnlofts sem er 45 fm og rúmar um 30 manns. Skálinn er þó í niðurnísðslu og ekki nothæfur.

 Saga 
Skálinn var reistur að frumkvæði Agnars Kofoed-Hansen, fyrrverandi flugmálastjóra, árið 1952 sem skíðaskáli. Má segja að tilkoma skálans hafi markað upphaf þess, að farið var að stunda skíðaíþróttina í Bláfjöllum. Skátafélagið Ægisbúar fengu Arnarsetur til afnota hjá Félagi starfsmanna flugmálastjórnar árið 1970 og eignuðust síðan skálann 1975. 

Í gegnum tíðina hefur gríðarlegur fjöldi skáta og hjálparsveitarmanna, HSSR, nýtt sér skálann til æfinga og útivistar, enda náttúrufar og aðstæður allar í nágrenni hans, ákjósanlega fyrir útilíf jafnt sumar sem vetur. Einnig hefur skálinn nýst sem neyðarskýli fyrir ferðalanga og stjórnstöð í björgunaraðgerðum á svæðinu. 

 Framkvæmdir 

 1975 var skálinn endurbyggður að mestu. Skipt var um alla glugga í aðalhúsinu og  fúna klæðningu undir gluggum. Þá var skálinn einangraður að utan með frauðplasteinangrun og klætt þar utan á. Fjarlægðir voru milliveggir á svefnlofti og loftið klætt og einangrað. Einnig var eldhúsið klætt og innréttað.
 1987 var tekið inn rafmagn í skálann og er hann því í dag kynntur með rafmagni. Í upphafi var skálinn olíukynntur og seinna hitaður með gasi.
 1992 var grafin niður 3ja hólfa rotþró og var það mikil bylting frá ,,kamarmenningunni”.
 1998 var boruð 104 metra djúp vatnshola í samstarfi við Orkuveitu Reykjavíkur, en úr henni fást 12 sekúndulítrar af köldu vatni. Lauk þar með erfiðum og kostnaðarsömum vatnsflutningum úr Reykjavík.
 2007 hófust miklar framkvæmdir til að koma skálanum aftur í nothæft stand en fjárhagslegir erfiðleikar, í efnahagshruninu 2008, bundu enda á framkvæmdirnar.